એક મોટા વકીલ વિડીયોગ્રાફી કરવી કે કેમ તેની વિડીયો કૉન્ફરન્સ કરી રહ્યા છે, બહાર મિડીયાના અનેક જવાનિયાઓ આજે વિનોદ ભટ્ટનું વિલ થવાનું છે એ માટે બહાર ઊભા છે, આ 'વિલ' પણ કરશે એવું કહીને બે-ત્રણ વિવેચકો એમનું વીલું મોં શણગારવામાં પડ્યા છે. સાહિત્યજગતમાં આ પહેલું 'વિલ' થશે એવું કહેનારા બે-ત્રણ પત્રકાર/ઇતિહાસકાર મિત્રો વ્હીટમેન અને બક્ષી વિશે સંશોધન કરી રહ્યા છે. ત્યારે હું આ વિલ લખાવી રહ્યો છું. મને હજી વકીલો સમજાવી શક્યા નથી કે ભાનમાં લખાવેલું વિલ કે બેભાનમાં લખાવેલા વિલમાં શું ફેર છે! એક મહાન લેખકે તો એવું કહ્યું છે, 'સર્જક એની શ્રેષ્ઠ ક્ષણોમાં ભાનમાં હોતો નથી." આમ આવી નાજુક વેળાએ આ 'વિલ'ના ઇસ્યુને કારણે મારી તબિયત લથડે તો કોઇને જવાબદાર ગણવા નહીં. બે વકીલો મારી પાસે ગુનાની કબુલાત કરાવવા માગતા હોય તેમ બે કલાકથી મારી મિલકતો વિશે પૂછી રહ્યા છે. મારી પાસે ત્રણ મિલક્તો છે. એક તો હું માણસભૂખ્યો છું એવું કેટલાક મિત્રો શુદ્ધબુદ્ધિથી કહેતા હતા, પણ હું કોઇને પણ મારી સાથે લઈ જવા માગતો નથી. રામ ભગવાન લક્ષ્મણને અને સીતાને સાથે લઈ ગયેલા અને ઊર્મિલાને નહોતા લઈ ગયા તેના કારણે રવીન્દ્રનાથને ખોટું લાગેલું. આથી આ બધી ભાંજગડમાં પડવું નથી. આથી હું મારા બચેલા ભાનમાં મારી ત્રણ મિલકતોની વહેંચણી કરવા માગું છું. મારી પાસે જે પુસ્તકો છે તેના નિકાલ અથવા વેચાણની સંપૂર્ણ સત્તા હું મારા પુત્ર સ્નેહલને આપું છું. એ સોફ્ટવેર ઉપરાંત જ્યોતિષશાસ્ત્રનો જાણકાર છે એટલે કઇ ચોપડીઓ પસ્તીમાં પણ નહીં ચાલે એ વિશે એને જ્ઞાન છે. એટલે સાહિત્યશાસ્ત્ર અને અર્થશાસ્ત્રના ગોચરગ્રહો જોઇને એ નિર્ણય લે તેવી મારી ઇચ્છા છે. ારી પાસે જે બહાદુરી અથવા અંદર-બહાર એક રહેવાની જે શક્તિ હતી તે મારા 'મીડિયોકર' હોવા ઉપરાંતની સાહિત્યિક અણસમજને કારણે વિકસી હતી. હ્રદયના આવા 'ખાલીપા'ને હું યુવાન સાહિત્યકારોને ભેટ ધરવા માગું છું. ખટપટ અને દાનવીરોની ચમચાગીરીથી સાહિત્યપદાર્થની સ્વાયતત્તા ટકી રહે તેવી ફ્રાન્સના અજાણ્યા, ભાષાશાસ્ત્રી અને જર્મનીના બદનામ સાહિત્યશાસ્ત્રીની પંગતમાં બેઠા વિના મગજને ખાલી રાખવું વધારે સારું તેવી શિખામણ યુવાન સાહિત્ય વિવેચકોને આપવી છે. આપણે સંસ્થાકારણની મુખ્યધારામાં રહેવા માટે રાજકીય પક્ષોની હરિફાઇ કરવાની જરૂર નથી એવું ગીધુકાકા મને સમજાવે છે. લાગણીઓના પ્રદેશમાં સંવેદનશીલતા ટકાવવા અસહિષ્ણુ થયા સિવાય પણ જીવાય છે તેવી બહાદુરી હું હૈયાથી યુવાન સાહિત્યસેવીઓને વારસામાં આપું છું.